Oudminister se eks ook by korrupsiesaak betrekBongani Bongo, voormalige minister van staatsekuriteit. (Foto: People’s Assembly) Oudminister van staatsveiligheid Bongani Bongo se eksvrou het Maandag in die landdroshof in Mbombela in Mpumalanga verskyn op aanklag van korrupsie en geldwassery. Sandile Nkosi word nou betrek by die saak teen tien ander wat daarvan beskuldig word dat hulle die departement van menslike nedersettings uit geld bedrieg het. Kol. Katlego Mogale, woordvoerder van die Valke, sê 11 individue en vier entiteite het in November verlede jaar in die landdroshof verskyn op aanklag van die oortreding van die Wet op Openbare Finansiële Bestuur, bedrog, diefstal, korrupsie en geldwassery. Bongo is ook een van dié verdagtes. Maroela Media het vroeër berig die beskuldigdes het na bewering ŉ plaas in Naauwpoort vir R15 miljoen by die betrokke eienaar gekoop. Die departement van menslike nedersettings in Mpumalanga het egter R37,5 miljoen vir die betrokke plaas betaal. Daar is met die betrokke prokureursfirma wat die transaksie behartig het ooreengekom dat die oorblywende bedrag van R22,5 miljoen aan ŉ private entiteit betaal word sonder enige magtiging van die departement. Die staat voer aan die beskuldigdes het die werklike verkoopwaarde van die plaas sowel as die eienaarskap verkeerd aan die departement voorgestel en só die departement bedrieg. Mogale sê Nkosi word daarvan beskuldig dat sy ŉ bedrag van R1 miljoen van dieselfde prokureursfirma ontvang nadat die firma ŉ bedrag van ongeveer R52 miljoen van die departement ontvang het. Haar eksman was in dié stadium regshoof van die departement. Nkosi is gister op borgtog van R10 000 vrygelaat en sal na verwagting op 4 Mei saam met haar eksman en ander medebeskuldigdes in die hof verskyn. Dieselfde borgtogbedrag is reeds verlede jaar aan hulle toegestaan.